b'\n_START_ARTICLE_\nPythagoraan luola\n_START_PARAGRAPH_\nPythagoraan luola (kreik. \xce\xa3\xcf\x80\xce\xb7\xce\xbb\xce\xb9\xce\xac \xcf\x84\xce\xbf\xcf\x85 \xce\xa0\xcf\x85\xce\xb8\xce\xb1\xce\xb3\xcf\x8c\xcf\x81\xce\xb1, Spili\xc3\xa1 tou Pythag\xc3\xb3ra) on nimitys, jota k\xc3\xa4ytet\xc3\xa4\xc3\xa4n er\xc3\xa4\xc3\xa4st\xc3\xa4 luolasta K\xc3\xa9rkis-vuorella S\xc3\xa1moksen saarella Kreikassa. Legendan mukaan filosofi ja matemaatikko Pythagoras asui ja opetti luolassa 500-luvulla eaa._NEWLINE_Pythagoraan luola sijaitsee K\xc3\xa9rkis-vuoren kaakkoisrinteess\xc3\xa4 noin 300 metrin korkeudella merenpinnasta, l\xc3\xa4nteen Marath\xc3\xb3kampoksen kyl\xc3\xa4st\xc3\xa4. Pythagoraan sanotaan vet\xc3\xa4ytyneen kaupungista luolaan piiloon saaren tyranni Polykrateen vihaa. H\xc3\xa4nen kerrotaan sek\xc3\xa4 asuneen paikalla ett\xc3\xa4 opettaneen siell\xc3\xa4 oppilaitaan. Paikalla on my\xc3\xb6s l\xc3\xa4hde, josta filosofin kerrotaan ottaneen juomavetens\xc3\xa4. Tieto siit\xc3\xa4, ett\xc3\xa4 Pythagoras asui saarella jossakin luolassa, on per\xc3\xa4isin antiikin ajalta ja tunnetaan Iamblikhoksen kautta. On kuitenkin mahdoton sanoa, onko kyseess\xc3\xa4 todella sama luola.'